Davlat yong‘in nazorati to‘g‘risidagi nizomni tasdiqlash haqida

“Yong‘in xavfsizligi to‘g‘risida”gi O‘zbekiston Respublikasi Qonuniga muvofiq hamda respublikada davlat yong‘in nazoratini yanada takomillashtirish va samaradorligini oshirish maqsadida Vazirlar Mahkamasi qaror qiladi:
 1. Davlat yong‘in nazorati to‘g‘risidagi nizom 1-ilovaga muvofiq tasdiqlansin.
 2. Davlat yong‘in nazorati organlari faoliyatini ta’minlash bilan bog‘liq xarajatlar har yili O‘zbekiston Respublikasi Ichki ishlar vazirligining Davlat yong‘in xavfsizligi xizmatiga, shuningdek, qonun hujjatlarida taqiqlanmagan boshqa manbalar hisobiga ajratiladigan budjet mablag‘lari doirasida amalga oshirilsin. 
 3. O‘zbekiston Respublikasi Ichki ishlar vazirligi ikki oy muddatda idoraviy normativ-huquqiy hujjatlarni ushbu qarorga muvofiqlashtirsin.
 4. O‘zbekiston Respublikasi Hukumatining ayrim qarorlari 2-ilovaga muvofiq o‘z kuchini yo‘qotgan deb hisoblansin.
 5. Ushbu qarorning bajarilishini nazorat qilish O‘zbekiston Respublikasi Bosh vazirining o‘rinbosari B.I. Zakirov zimmasiga yuklansin.
 1. Ushbu Nizom “Yong‘in xavfsizligi to‘g‘risida”gi O‘zbekiston Respublikasi Qonuniga muvofiq davlat yong‘in nazorati organlari va mansabdor shaxslarining ro‘yxatini, ularning vazifalari, huquq va majburiyatlarini belgilaydi.
 2. Davlat yong‘in nazorati davlat va xo‘jalik boshqaruvi organlari, mahalliy davlat hokimiyati organlari, fuqarolarning o‘zini o‘zi boshqarish organlari, tashkilotlar, ularning mansabdor shaxslari, shuningdek, fuqarolar tomonidan yong‘in xavfsizligi talablariga rioya qilinishini tekshirish va tekshiruv natijalari bo‘yicha chora-tadbirlar ko‘rish maqsadida amalga oshiriladi.
 3. Ushbu Nizomda quyidagi asosiy tushunchalar qo‘llaniladi:
 yong‘in nazorati bo‘yicha davlat inspektori — O‘zbekiston Respublikasi Ichki ishlar vazirligining Davlat yong‘in xavfsizligi xizmatining davlat yong‘in nazoratini amalga oshirish vakolatiga ega bo‘lgan mansabdor shaxsi; 
 yong‘in xavfsizligi talablariga rioya qilinishini tekshirish — davlat va xo‘jalik boshqaruvi organlari, mahalliy davlat hokimiyati organlari, fuqarolarning o‘zini o‘zi boshqarish organlari, tashkilotlar, ularning mansabdor shaxslari, shuningdek, fuqarolarning yong‘in xavfsizligi talablarini bajarishlari yuzasidan davlat yong‘in nazorati organlari tomonidan qonun hujjatlarida belgilangan tartibda amalga oshiriladigan nazorat shakli va aniqlangan qoida buzishlarni bartaraf etish va (yoki) ularning oldini olish choralarini ko‘rish;
 yozma ko‘rsatma — yong‘in nazorati bo‘yicha davlat inspektorining yong‘in xavfsizligi talablari buzilishini bartaraf etish, shu jumladan qurilayotgan korxonalar va obyektlarning, shuningdek tovarlarni ishlab chiqarish (ishlarni bajarish, xizmatlar ko‘rsatish)da yong‘in xavfsizligini ta’minlash bo‘yicha tadbirlarning belgilangan muddatlarda tegishli mansabdor shaxslar va fuqarolar tomonidan bajarilishi majburiy bo‘lgan yozma farmoyishi;
 obyekt — yuridik yoki jismoniy shaxsning mulkiy kompleksi (yoki uning bir qismi), shu jumladan ular uchun yong‘in xavfsizligi talablari belgilangan binolar, inshootlar, transport vositalari, texnologik qurilmalar, asbob-uskuna, agregatlar, buyumlar va boshqa mol-mulk;
 tadbirkorlik subyektiga tegishli bo‘lgan obyektning yong‘in-profilaktik ko‘rigi — keyinchalik tadbirkorlik subyektiga yong‘in kelib chiqishi kuchayishining (tarqalishining) oldini olishga qaratilgan yozma tavsiyalar berish uchun obyektning yong‘in xavfsizligi talablariga muvofiqligini aniqlash maqsadida o‘tkaziladigan tadbir.
 5. Davlat yong‘in xavfsizligi xizmati davlat yong‘in nazorati organlarining faoliyatiga metodik rahbarlik qilishni, uni muvofiqlashtirish va nazorat qilishni ta’minlaydi.
 Davlat yong‘in nazorati organlari faoliyatini tashkil etish va amalga oshirish tartibi O‘zbekiston Respublikasi Ichki ishlar vazirligi tomonidan tasdiqlanadi.
 6. Davlat yong‘in nazorati organlari va ularning mansabdor shaxslari nazorat bo‘yicha funksiyalarni amalga oshirishda yong‘in xavfsizligini ta’minlash bo‘yicha talablar mavjud bo‘lgan qonunlarga va boshqa normativ-huquqiy hujjatlarga hamda normativ hujjatlarga, shuningdek ushbu Nizomga amal qiladilar. 
 7. Davlat yong‘in nazorati organlari belgilangan namunadagi o‘z nomi yozilgan muhrlar, shtamplar va blankalarga ega bo‘ladilar.
 8. Quyidagilar davlat yong‘in nazorati organlari hisoblanadi:
 O‘zbekiston Respublikasi Ichki ishlar vazirligining Yong‘in xavfsizligi bosh boshqarmasi (keyingi o‘rinlarda — Yong‘in xavfsizligi bosh boshqarmasi deb ataladi);
 Qoraqalpog‘iston Respublikasi Ichki ishlar vazirligi, Toshkent shahar Ichki ishlar bosh boshqarmasi, viloyatlar ichki ishlar boshqarmalari, Yong‘in xavfsizligi bosh boshqarmasiga bevosita bo‘ysunuvchi yong‘in xavfsizligi boshqarmalari (keyingi o‘rinlarda — yong‘in xavfsizligi boshqarmalari deb ataladi);
 tumanlar (shaharlar) yong‘in xavfsizligi bo‘limlari (bo‘linmalari);
 o‘ta muhim davlat ahamiyatiga molik yoki yong‘in va portlash xavfi yuqori bo‘lgan obyektlardagi yong‘in xavfsizligi boshqarmalariga bevosita bo‘ysunuvchi yong‘in xavfsizligi bo‘limlari (bo‘linmalar, guruhlar, alohida postlar);
 11. Quyidagilar Davlat yong‘in nazoratini amalga oshiruvchi mansabdor shaxslar hisoblanadi: 
 O‘zbekiston Respublikasi yong‘in nazorati bo‘yicha bosh davlat inspektori — Yong‘in xavfsizligi bosh boshqarmasi boshlig‘i; 
 O‘zbekiston Respublikasi yong‘in nazorati bo‘yicha bosh davlat inspektorining o‘rinbosarlari — Yong‘in xavfsizligi bosh boshqarmasi boshlig‘ining o‘rinbosarlari; 
 O‘zbekiston Respublikasi yong‘in nazorati bo‘yicha bosh davlat inspektorining katta yordamchilari — Yong‘in xavfsizligi bosh boshqarmasining boshlig‘i tomonidan tasdiqlanadigan mansabdor shaxslar ro‘yxatiga muvofiq Yong‘in xavfsizligi bosh boshqarmasining davlat yong‘in nazoratini amalga oshirish vakolati berilgan xodimlari; 
 Qoraqalpog‘iston Respublikasi, Toshkent shahar, viloyatlarning o‘ta muhim davlat ahamiyatiga molik yoki yong‘in va portlash xavfi yuqori bo‘lgan obyektlardagi yong‘in nazorati bo‘yicha bosh davlat inspektorlari va ularning o‘rinbosarlari — tegishli ravishda yong‘in xavfsizligi boshqarmalari boshliqlari va ularning o‘rinbosarlari; 
 Qoraqalpog‘iston Respublikasi, Toshkent shahar, viloyatlar, o‘ta muhim davlat ahamiyatiga molik yoki yong‘in va portlash xavfi yuqori bo‘lgan obyektlardagi yong‘in nazorati bo‘yicha bosh davlat inspektorining katta yordamchilari — yong‘in xavfsizligi boshqarmalari boshliqlari tomonidan tasdiqlanadigan mansabdor shaxslar ro‘yxatiga muvofiq yong‘in xavfsizligi boshqarmalarining davlat yong‘in nazoratini amalga oshirish vakolati berilgan xodimlari; 
 tumanlar (shaharlar), o‘ta muhim davlat ahamiyatiga molik yoki yong‘in va portlash xavfi yuqori bo‘lgan obyektlardagi yong‘in nazorati bo‘yicha katta davlat inspektorlari va ularning o‘rinbosarlari — tegishli ravishda tumanlar (shaharlar) yong‘in xavfsizligi bo‘limlari (bo‘linmalari)ning va o‘ta muhim davlat ahamiyatiga molik yoki yong‘in va portlash xavfi yuqori bo‘lgan obyektlardagi yong‘in xavfsizligi bo‘limlari (bo‘linmalari, alohida postlari)ning boshliqlari hamda ularning yong‘in nazorati va profilaktikasi bo‘yicha o‘rinbosarlari; 
 tumanlar (shaharlar)ning yong‘in nazorati bo‘yicha davlat inspektorlari — tumanlar (shaharlar)ning yong‘in xavfsizligi bo‘limlari (bo‘linmalari)ning katta inspektorlari, inspektorlari, kichik inspektorlari; 
 o‘ta muhim davlat ahamiyatiga molik yoki yong‘in va portlash xavfi yuqori bo‘lgan obyektlardagi yong‘in nazorati bo‘yicha davlat inspektorlari — o‘ta muhim davlat ahamiyatiga molik yoki yong‘in va portlash xavfi yuqori bo‘lgan obyektlardagi kasbiy yong‘in xavfsizligi bo‘limlar (bo‘linmalar) boshliqlari va ularning yong‘in nazorati va profilaktikasi bo‘yicha o‘rinbosarlari, o‘ta muhim davlat ahamiyatiga molik yoki yong‘in va portlash xavfi yuqori bo‘lgan obyektlardagi yong‘in xavfsizligi bo‘limlari (bo‘linmalari, alohida postlari, guruhlari)ning katta inspektorlari, inspektorlari, kichik inspektorlari.
 12. Quyidagilar davlat yong‘in nazorati organlarining asosiy vazifalari hisoblanadi:
 yong‘inlar profilaktikasini o‘tkazish;
 qonun hujjatlarida belgilangan tartibda yong‘inlar va yong‘in xavfsizligi talablari buzilishiga oid ishlar yuzasidan tergovga qadar tekshiruv o‘tkazish;
 qonun hujjatlarida belgilangan tartibda yong‘inlarni va ularning oqibatlarini hisobga olish, shuningdek yong‘inlarga doir axborotlarni to‘plash hamda o‘zaro almashish ishlarini olib borish;
 davlat va xo‘jalik boshqaruvi organlari, mahalliy davlat hokimiyati organlari, fuqarolarning o‘zini o‘zi boshqarish organlari, boshqa tashkilotlar va fuqarolar bilan yong‘in xavfsizligini ta’minlash masalalari bo‘yicha hamkorlikni amalga oshirish;
 barcha turdagi yong‘indan saqlash xizmati bo‘linmalarining yong‘inlarni o‘chirishga shayligi holati va yong‘inlar profilaktikasi o‘tkazilishiga doir ishlarning bajarilishi yuzasidan davlat nazoratini amalga oshirish;
 yong‘in xavfsizligi sohasidagi normativ-huquqiy hujjatlar loyihalarini ishlab chiqishda ishtirok etish;
 qurilish uchun maydonlar (trassalar) tanlash (ajratish) komissiyalari, shuningdek qurilishi (rekonstruksiyasi) tugallangan obyektlarni va yong‘inga qarshi himoya tizimlarini qabul qilib olish komissiyalari tarkibida ishtirok etish;
 yong‘in xavfsizligi sohasidagi texnik reglamentlar, standartlar, normalar, qoidalar va boshqa normativ hujjatlarni ishlab chiqishda ishtirok etish;
 tashkilotlarning xodimlariga, sug‘urtalangan shaxslarga, maktabgacha ta’lim muassasalarida bolalarga va boshqa ta’lim muassasalarida ta’lim olayotgan shaxslarga yong‘in xavfsizligi chora-tadbirlarini qo‘llashni o‘rgatish sifati va tashkil etilishini nazorat qilish;
 yong‘in xavfsizligi sohasidagi ishlarni bajarish va xizmatlar ko‘rsatish sifatini nazorat qilish;
 fuqarolar va tashkilotlarning yong‘in xavfsizligini ta’minlash masalalari bo‘yicha murojaatlarini ko‘rib chiqish.
 qonun hujjatlariga muvofiq faoliyatning ayrim turlarini litsenziyalashda va xizmatlarni sertifikatlashda ishtirok etish.
 13. Tumanlar (shaharlar), o‘ta muhim davlat ahamiyatiga molik yoki yong‘in va portlash xavfi yuqori bo‘lgan obyektlardagi yong‘in nazorati bo‘yicha davlat inspektorlari quyidagi huquqlarga ega:
 o‘z vakolatlari doirasida tashkilotlar, mansabdor shaxslar va fuqarolar tomonidan yong‘in xavfsizligi talablariga rioya qilinishi bo‘yicha nazoratni amalga oshirish, yong‘in nazorati bo‘yicha yuqori davlat inspektorlari tomonidan nazorat amalga oshiriladigan tashkilotlar va mansabdor shaxslar bundan mustasno;
 yong‘in xavfsizligi talablariga rioya etilishini nazorat qilish hamda ularning buzilishiga yo‘l qo‘ymaslik maqsadida tashkilotlar va boshqa obyektlarning hududlarida, binolarida, inshootlarida, xonalarida qonun hujjatlarida belgilangan tartibda tekshiruvlar o‘tkazish; 
 tashkilotlardan yong‘in xavfsizligi holatini tavsiflovchi hujjatlarni, yong‘inlar to‘g‘risidagi ma’lumotlarni, yong‘in chiqish xavfi bo‘lgan materiallar va mahsulotlar haqidagi texnik hujjatlarni (agarda ular tekshiruvga aloqador bo‘lsa) so‘rab olish;
 yong‘in kelib chiqishiga, tarqalishiga olib keluvchi yoki uni bartaraf etishni qiyinlashtiruvchi va (yoki) odamlarning xavfsizligiga tahdid soluvchi yong‘in xavfsizligi talablarining buzilishi aniqlangan hollarda, agar ular bino (inshoot)ning yoki umuman ishlab chiqarishning ishini to‘xtatishga olib kelmasa, ishlab chiqarish uchastkalarining ishini, alohida xonalardan, asbob-uskunalardan va boshqa agregatlardan foydalanishni, ayrim yong‘in xavfiga qarshi ishlarni olib borishni belgilangan tartibda qisman yoki butunlay to‘xtatib qo‘yish. Nazarda tutilgan chora-tadbir faqat yong‘in xavfsizligi talablariga rioya qilinishi bo‘yicha o‘tkaziladigan tekshirishlarda qo‘llaniladi;
 bayonnomalar tuzish, ma’muriy huquqbuzarliklar to‘g‘risidagi ishlarni ko‘rib chiqish va yong‘in xavfsizligi talablari buzilganligi uchun qonunga muvofiq ma’muriy choralar qo‘llash;
 tadbirkorlik subyektlariga tegishli obyektlarni, shu jumladan obyektlar, inshootlarni qurish, mukammal ta’mirlash, rekonstruksiya qilish, kengaytirish, texnik jihozlash davrida yong‘in xavfsizligi talablariga rioya qilinishini o‘rganish maqsadida yong‘in-profilaktika ko‘rigidan o‘tkazish, shuningdek ularga yong‘inlar kelib chiqishi va kuchayishi (tarqalishi)ning oldini olishga qaratilgan tavsiyalar berish;
 xususiy mulk egalari (ular yo‘qligida — voyaga yetgan oila a’zolari) yoki yollovchilar (ijarachilar)ning roziligi bilan ularga tegishli bo‘lgan yashash xonalarini yoki boshqa xo‘jalik qurilmalarining yong‘inga qarshi holatini tekshirish va ko‘rikdan o‘tkazish;
 istalgan vaqtda ma’muriyat vakillari yoki obyektlarning mas’ul shaxslari bilan birgalikda tungi vaqtda odamlar ommaviy bo‘ladigan obyektlarda navbatchi xodimlar yong‘in sodir bo‘lganda harakat qilishga tayyorgarliklari, evakuatsiya yo‘llarining holatini hamda yong‘in signalizatsiyasi va yong‘in haqida odamlarga xabar beradigan moslamalarning sozligini aniqlash bo‘yicha yong‘in-profilaktika ko‘riklari o‘tkazish;
 yong‘in xavfsizligi talablariga rioya etilishi bo‘yicha o‘tkazilgan yong‘in-profilaktika ko‘riklari yoki tekshirishlar natijalari bo‘yicha tashkilotlar rahbarlariga va fuqarolarga yong‘in xavfsizligi talablarining buzilishini bartaraf etish uchun ma’lumotnoma-tavsiyalar yoki bajarilishi majburiy bo‘lgan yozma ko‘rsatmalar berish;
 14. Tumanlar (shaharlar)ning, o‘ta muhim davlat ahamiyatiga molik yoki yong‘in va portlash xavfi yuqori bo‘lgan obyektlardagi yong‘in nazorati bo‘yicha katta davlat inspektorlari va ularning o‘rinbosarlari ushbu Nizomning 13-bandida ko‘rsatilgan huquqlar bilan birgalikda quyidagi huquqlarga egadirlar:
 yong‘in xavfsizligi talablariga mos kelmaydigan tovarlar (ishlar, xizmatlar) ishlab chiqarishdan olib tashlanishi, ishlab chiqarishdan to‘xtatilishi va sotilishi to‘xtatilishi bo‘yicha tashkilotlar rahbarlariga va fuqarolarga tovarlar (ishlar, xizmatlar)ning yong‘in xavfsizligini ta’minlashga qaratilgan, bajarilishi majburiy bo‘lgan yozma ko‘rsatmalar berish;
 tegishli mahalliy davlat hokimiyati organlariga muayyan hududlarda yong‘inga qarshi alohida rejim o‘rnatish haqida takliflar kiritish;
 qonun hujjatlariga muvofiq yong‘in xavfsizligi chora-tadbirlarining bajarilishi haqida mahalliy davlat hokimiyati organlariga takliflar kiritish;
 davlat va xo‘jalik boshqaruvi organlari, mahalliy davlat hokimiyati organlari, boshqa tashkilotlar rahbarlariga doimiy ravishda yong‘in xavfsizligi talablarini buzuvchi yoki davlat yong‘in nazorati organlarining yozma ko‘rsatmasini bajarmayotgan shaxslarni qonun hujjatlarida belgilangan tartibda intizomiy javobgarlikka tortish haqida taqdimnomalar kiritish shuningdek, ma’muriy huquqbuzarliklar sodir etish sabablari va ularga olib kelgan shart-sharoitlarni bartaraf qilish yuzasidan choralar ko‘rish;
 yong‘in nazorati bo‘yicha quyi davlat inspektorlari tomonidan noqonuniy va (yoki) asoslanmagan holda chiqarilgan qarorlarni bekor qilish (o‘zgartirish);
 binolar va inshootlarning yong‘in xavfsizligi holatini, texnologik jarayonning yong‘in-portlash xavfini, foydalanilayotgan va ishlab chiqarilayotgan sanoat asbob-uskunalari, buyumlar, moddalar va materiallarning yong‘in xavfsizligi holatini, shuningdek ishchi va atrof muhitning holatini baholash, yong‘inlarning sabablarini aniqlash uchun qonun hujjatlarida belgilangan tartibda ekspertizalar o‘tkazishni tayinlash.
 15. Qoraqalpog‘iston Respublikasi, viloyatlar, Toshkent shahar, o‘ta muhim davlat ahamiyatiga molik yoki yong‘in va portlash xavfi yuqori bo‘lgan obyektlardagi yong‘in nazorati bo‘yicha bosh davlat inspektorining katta yordamchilari ushbu Nizomning 13 va 14-bandlarida ko‘rsatilgan huquqlar bilan birgalikda tegishli ravishda Qoraqalpog‘iston Respublikasi, viloyatlar, Toshkent shahri darajasida davlat va xo‘jalik boshqaruvi organlarining yong‘in xavfsizligini ta’minlash bo‘yicha faoliyatini tashkil etish ustidan qonun hujjatlarida belgilangan tartibda nazorat qilish huquqiga ham egadirlar.
 16. Qoraqalpog‘iston Respublikasi, viloyatlar, Toshkent shahar, o‘ta muhim davlat ahamiyatiga molik yoki yong‘in va portlash xavfi yuqori bo‘lgan obyektlardagi yong‘in nazorati bo‘yicha bosh davlat inspektorlari va ularning o‘rinbosarlari ushbu Nizomning 13 — 15-bandlarida ko‘rsatilgan huquqlar bilan birgalikda qonun hujjatlarida belgilangan tartibda yong‘in kelib chiqishiga va (yoki) odamlarning xavfsizligiga tahdid soluvchi binolar, inshootlar, alohida ishlab chiqarishlarni to‘liq yoki qisman foydalanishni to‘xtatib qo‘yish, yong‘in chiqishi xavfi bo‘lgan moddalar, materiallar va buyumlar tayyorlash va ishlab chiqarishni taqiqlash huquqiga ham egadirlar.
 17. O‘zbekiston Respublikasining yong‘in nazorati bo‘yicha bosh davlat inspektorining katta yordamchilari ushbu Nizomning 13 — 16-bandlarida ko‘rsatilgan huquqlar bilan birgalikda quyidagi huquqlarga ham egadirlar:
 respublika davlat va xo‘jalik boshqaruvi organlari, shuningdek mahalliy davlat hokimiyati organlarining yong‘in xavfsizligini ta’minlash bo‘yicha faoliyatini tashkil etish ustidan qonun hujjatlarida belgilangan tartibda nazorat qilish;
 amaldagi yong‘in xavfsizligi talablaridan asosli ravishda chetga chiqilgan yoki bunday talablar mavjud bo‘lmagan taqdirda binolar, inshootlar va boshqa obyektlarni qurish, mukammal ta’mirlash, rekonstruksiya qilish, kengaytirish va ularni texnik jihatdan qayta jihozlashga doir shaharsozlik hujjatlarining yong‘in xavfsizligi talablariga rioya etilishiga taalluqli qismini ko‘rib chiqish.
 18. O‘zbekiston Respublikasining yong‘in nazorati bo‘yicha bosh davlat inspektori va uning o‘rinbosarlari ushbu Nizomning 13 — 17-bandlarida ko‘rsatilgan huquqlar bilan birgalikda quyidagi huquqlarga ham egadirlar:
 aholi punktlari, hududlar, binolar, inshootlar uchun yong‘in xavfsizligining umumiy talablarini belgilash;
 yong‘in xavfsizligi sohasidagi, shu jumladan yong‘in-texnik mahsulotlarni ishlab chiqish, ishlab chiqarish va ulardan foydalanish tartibini belgilovchi normativ-huquqiy hujjatlarni va boshqa normativ hujjatlarni mustaqil ravishda yoki davlat va xo‘jalik boshqaruvi organlari bilan birgalikda ishlab chiqishni tashkil etish;
 yong‘in xavfsizligi talablaridan asosli ravishda chetga chiqilgan yoki bunday talablar mavjud bo‘lmagan taqdirda binolar, inshootlar va boshqa obyektlarni qurish, mukammal ta’mirlash, rekonstruksiya qilish, binoni kengaytirish va texnik jihatdan qayta jihozlashga doir loyiha hujjatlarini kelishish;
 yong‘in xavfsizligi talablari mavjud bo‘lgan texnik reglamentlar, standartlar, normalar, qoidalar va boshqa normativ hujjatlarni kelishish.
 19. Davlat yong‘in nazorati organlarining mansabdor shaxslari tomonidan tadbirkorlik subyektlariga tegishli obyektlarda yong‘in xavfsizligi talablariga rioya etilishini tekshirish qonun hujjatlarida belgilangan tartibda o‘tkaziladi. 
 O‘ta muhim davlat ahamiyatiga molik yoki yong‘in va portlash xavfi yuqori bo‘lgan obyektlarda o‘z faoliyatini shartnoma asosida amalga oshiruvchi davlat yong‘in nazorati organlarining mansabdor shaxslari tomonidan tekshirishlar ushbu obyektlarning ma’muriyati bilan tuzilgan shartnomalar talablariga muvofiq o‘tkaziladi. 
 20. Binodan, inshootdan, alohida ishlab chiqarishdan, ishlab chiqarish uchastkasidan, alohida xonadan, asbob-uskunalardan, agregatlardan foydalanishni to‘xtatib turish haqidagi qaror obyekt rahbariga taqdim etiladi hamda u bunday qaror qabul qilinishi uchun asos bo‘lgan buzilishlar to‘liq bartaraf etilgungacha amalda bo‘ladi. 
 21. Tadbirkorlik subyektlariga nisbatan ularning faoliyati to‘xtatib turilishiga yoki to‘xtatilishiga sabab bo‘ladigan ushbu Nizomning 13, 14 va 16-bandlarida nazarda tutilgan choralar sud tartibida qo‘llaniladi, favqulodda vaziyatlarning va aholi hayoti hamda salomatligiga boshqacha tarzda muqarrar xavf paydo bo‘lishining oldini olish munosabati bilan faoliyatni o‘n ish kunidan ortiq bo‘lmagan muddatga to‘xtatib turish hollari bundan mustasno.
 22. Tadbirkorlik subyektlari faoliyatini to‘xtatib turish yoki to‘xtatish maqsadida materiallar ushbu Nizomning 13, 14, 16 va 20-bandlarida nazarda tutilgan tegishli choralar (faoliyatni to‘xtatib turishga tegishli) qo‘llanilgandan keyin davlat yong‘in nazorati organlari tomonidan sudga beriladi. Yuqorida ko‘rsatib o‘tilgan choralar faqat qonun hujjatlarida belgilangan tartibda o‘tkazilgan tekshirish natijalari bo‘yicha qo‘llaniladi.
 23. Tadbirkorlik subyektlariga tegishli obyektlarni yong‘in-profilaktika ko‘rigidan o‘tkazish tartibi O‘zbekiston Respublikasi Ichki ishlar vazirligi tomonidan belgilanadi.
 24. Tadbirkorlik subyektlariga tegishli bo‘lmagan obyektlar davlat yong‘in nazorati organlari tomonidan yiliga kamida ikki marotaba tekshirilishi kerak.
 Uy-joy sektori obyektlari yong‘inlar va ularning kelib chiqishi sabablari tahlilidan kelib chiqib tekshiriladi.
 25. Davlat yong‘in nazorati organlarining mansabdor shaxslari quyidagilarga majburdirlar:
 yong‘in xavfsizligi talablari buzilishining oldini olish, aniqlash va bartaraf etish bo‘yicha qonun hujjatlariga muvofiq berilgan vakolatlarni o‘z vaqtida va to‘liq bajarishga;
 yong‘inga qarshi targ‘ibot o‘tkazish, yong‘in xavfsizligi choralarini qo‘llashni o‘rgatish va umumiy o‘rta, o‘rta maxsus, kasb-hunar ta’limi muassasalarida yosh yong‘in o‘chiruvchilar drujinalarini tashkil etishga ko‘maklashish;
 tashkilotlarda va aholi punktlarida yong‘in-texnik komissiyalari va ko‘ngilli yong‘indan saqlash xizmati tashkil etilishiga ko‘maklashish;
 qonun hujjatlariga, fuqarolar va tashkilotlarning huquqlariga rioya qilish;
 yong‘in xavfsizligi talablariga rioya etilishini nazorat qilish tadbirlarini o‘tkazish maqsadida faqat xizmat vazifalarini bajarish vaqtida xizmat guvohnomasini hamda davlat yong‘in nazorati tomonidan tekshiruv va yong‘in-profilaktika ko‘rigidan o‘tkazish uchun tasdiqlangan buyruq va boshqa hujjatlarni ko‘rsatgan holda qonun hujjatlarida belgilangan tartibda tashkilotlar (hududlari va xonalari) obyektlariga borish;
 nazorat tadbirlarini o‘tkazish vaqtida tashkilotlar va yakka tartibdagi tadbirkorlar vakillarining qatnashishiga to‘sqinlik qilmaslik, tekshiruvlarga daxldor bo‘lgan savollar bo‘yicha tushuntirishlar berish;
 nazorat bo‘yicha tadbirlar o‘tkazish vaqtida ishtirok etayotgan tashkilotlar rahbarlariga va yakka tartibdagi tadbirkorlar yoxud ularning vakillariga tekshirish natijalari bo‘yicha materiallar nusxalarini va zarur ma’lumotlarni taqdim etish;
 tashkilotlar rahbarlarini va yakka tartibdagi tadbirkorlar yoxud ularning vakillarini nazorat tadbirlari natijalari bilan tanishtirish;
 aniqlangan qoidabuzarlik holatlari bo‘yicha qo‘llaniladigan choralarni belgilashda ko‘rsatilgan choralarning qoidabuzarlikning og‘irligiga muvofiqliligini, ularning odamlar hayoti va sog‘lig‘iga, mol-mulkiga va atrof muhitga xavf solishini inobatga olish, shuningdek fuqarolar va tashkilotlarning huquqlarini asossiz cheklashga yo‘l qo‘ymaslik;
 norozi bo‘lib shikoyat arizalari berilganda o‘z xatti-harakatlarining qonuniyligini qonun hujjatlarida belgilangan tartibda isbotlash;
 davlat va xo‘jalik boshqaruvi organlari, huquqni muhofaza qilish organlari va boshqa tashkilotlar rahbarlarini yong‘in xavfi paydo bo‘lishiga olib keladigan sabablar va sharoitlarni bartaraf etish bo‘yicha o‘z vaqtida chora-tadbirlar ko‘rish maqsadida o‘ziga qarashli obyektlarning yong‘in xavfsizligi holati to‘g‘risida xabardor qilish;
 yong‘inlar profilaktikasini va davlat yong‘in nazorati ishini takomillashtirish.
 26. Davlat yong‘in nazorati organlarining mansabdor shaxslari o‘z majburiyatlari bajarilmaganligi yoki zarur darajada bajarilmaganligi uchun qonun hujjatlarida belgilangan tartibda javob beradilar.
 27. Davlat yong‘in nazorati organlari mansabdor shaxslarining xatti-harakatlari ustidan O‘zbekiston Respublikasi qonun hujjatlarida belgilangan tartibda davlat yong‘in nazoratining yuqori organiga yoxud sudga shikoyat qilish mumkin.
 28. O‘zbekiston Respublikasi Mudofaa vazirligining, Davlat xavfsizlik xizmati, Elektron texnologiyalarini rivojlantirish markazi, Ichki ishlar vazirligi huzuridagi Jazoni ijro etish departamentining obyektlarida, o‘rmon xo‘jaligi hududlarida, kon qazilmalari va shaxta inshootlarida, portlovchi materiallar ishlab chiqarilayotganda, tashilayotganda, saqlanayotganda, ulardan foydalanilayotganda va utilizatsiya qilinayotganda, sanoat uchun mo‘ljallangan portlovchi materiallardan foydalangan holda portlatish ishlarini olib boruvchi tashkilotlarda, havo, suv, temir yo‘l, avtomobil transporti hamda elektr transportidan foydalanilayotganda davlat yong‘in nazoratini amalga oshirish tartibi Davlat yong‘in xavfsizligi xizmati va tegishli davlat va xo‘jalik boshqaruvi organlari o‘rtasidagi kelishuvlar bilan belgilanadi.
 29. O‘zbekiston Respublikasida akkreditatsiya qilingan diplomatik va boshqa chet el vakolatxonalari egallab turgan obyektlarda yong‘in xavfsizligi talablariga rioya qilinishi ustidan davlat yong‘in nazorati ushbu muassasalar rasmiy vakilining O‘zbekiston Respublikasi Tashqi ishlar vazirligi orqali qilgan yozma murojaati asosida davlat yong‘in nazorati organlari tomonidan amalga oshiriladi.
 30. O‘zbekiston Respublikasining chet davlatlardagi diplomatik va boshqa vakolatxonalarida yong‘in xavfsizligi talablariga rioya qilinishi ustidan davlat yong‘in nazorati O‘zbekiston Respublikasining qonun hujjatlariga muvofiq amalga oshiriladi.
 31. Qurilish, rekonstruksiya qilish, kengaytirish, modernizatsiya qilish, texnik jihatdan qayta jihozlash va mukammal ta’mirlash obyektlarida yong‘inga qarshi loyiha tadbirlari bajarilishini nazorat qilish shaharsozlik faoliyati sohasidagi maxsus vakolatli organ tomonidan amalga oshiriladi.
 1. Vazirlar Mahkamasining “O‘zbekiston Respublikasida davlat yong‘in nazorati to‘g‘risidagi nizomni tasdiqlash to‘g‘risida” 1993-yil 17-maydagi 227-son qarori.
 2. O‘zbekiston Respublikasi Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish, shuningdek ba’zilarini o‘z kuchini yo‘qotgan deb hisoblash to‘g‘risida (“Tadbirkorlik subyektlarini huquqiy himoya qilish tizimi takomillashtirilganligi munosabati bilan O‘zbekiston Respublikasining ayrim qonun hujjatlariga o‘zgartirish va qo‘shimchalar kiritish to‘g‘risida” O‘zbekiston Respublikasining 2006-yil 10-oktabrdagi O‘RQ-59-son Qonuni) 2006-yil 10-noyabrdagi 235-son qaroriga 1-ilovaning 3-bandi (O‘zbekiston Respublikasi QT, 2006-y., 11-son, 86-modda).